V tomto duchu EÚ navrhuje spoluprácu na vypracovaní príručky pripravenosti a reakcie na pandémiu. Mohlo by to zahŕňať úzke zosúladenie plánov pripravenosti, protokolov pre krízové situácie a špecializovaných prostriedkov na riešenie budúcich núdzových situácií. EÚ je takisto pripravená spolupracovať s USA na posilnení Svetovej zdravotníckej organizácie a na príprave a predložení spoločného návrhu reformy s cieľom posilniť jej nezávislosť, transparentnosť, zodpovednosť a účinnosť.

Z dlhodobého hľadiska by sa EÚ a USA mali spoločne poučiť z tejto pandémie a užšie spolupracovať v oblasti prevencie, pripravenosti a reakcie. Mohlo by to zahŕňať zlepšenie výmeny údajov a poznatkov, systémy včasného varovania a vytváranie zásob kľúčového zdravotníckeho vybavenia. Naše príslušné agentúry pre lieky, prevenciu a kontrolu chorôb a biomedicínsky výskum by mali koordinovať svoju činnosť, aby sa zabezpečila jednotná transatlantická pozícia a tok informácií.

Vzhľadom na to, že očkovanie zachraňuje životy, EÚ a USA by takisto mali spojiť sily pri budovaní odolných, spravodlivých a komplexných logistických sietí pre distribúciu vakcín a dodávok zdravotníckych potrieb po celom svete. EÚ takisto vyzýva USA, aby sa pripojili k iniciatíve v oblasti obchodu a zdravia v rámci Svetovej obchodnej organizácie (WTO) s cieľom okamžite uľahčiť obchod so základným zdravotníckym tovarom a produktmi zdravotnej starostlivosti.

EÚ vyzýva USA, aby sa pripojili ku globálnej reakcii a jej vakcinačnému pilieru, ktorým je nástroj COVAX. Cieľom je zaistiť, aby sa bezpečné vakcíny spravodlivo distribuovali do viac ako 180 zúčastnených krajín bez ohľadu na ich polohu a finančné možnosti. Cieľom je mať do konca budúceho roka k dispozícii dve miliardy dávok s rovnakým prístupom pre krajiny s nízkymi aj strednými príjmami. Účasť USA na nástroji COVAX a finančný príspevok k nemu by boli silným signálom, pomohli by preklenúť medzeru vo financovaní a zlepšiť naše spoločné šance na úspech.

·Vždy by sme mali hľadať riešenia, ktoré rešpektujú naše spoločné hodnoty spravodlivosti, otvorenosti a hospodárskej súťaže, a to aj tam, kde existujú dvojstranné rozdiely.

S ohľadom na zmenu administratívy v USA, asertívnejšiu Európu a potrebou koncipovať svet po kríze spôsobenej koronavírusom máme príležitosť, ktorá sa vyskytne raz za generáciu, navrhnúť novú transatlantickú agendu pre globálnu spoluprácu – založenú na našich spoločných hodnotách, záujmoch a globálnom vplyve. To by malo byť základným pilierom novej globálnej aliancie podobne zmýšľajúcich partnerov. Deje sa tak v čase, keď sa domáce a medzinárodné agendy nastupujúcej administratívy USA a Európskej únie vyznačujú spoločnými črtami.

Zlepšenie globálnej pripravenosti a reakcie na pandémiu bude jednou z priorít budúcoročného celosvetového samitu skupiny G20 o zdraví, ktorý počas talianskeho predsedníctva skupiny G20 spoluorganizujú predseda vlády Conte a predsedníčka von der Leyenová. EÚ víta príspevok USA k príprave samitu.

Prvé kroky ·EÚ a USA by mali zabezpečiť financovanie vývoja a spravodlivej celosvetovej distribúcie vakcín, testov a liečby, v prvom rade tým, že sa zapoja do iniciatív Akcelerátor ACT a COVAX a prispejú k nim. ·Vypracovať príručku pripravenosti a reakcie na pandémiu a zintenzívniť spoluprácu a výmenu údajov medzi našimi príslušnými agentúrami. ·Spolupracovať na uľahčení obchodu so základným zdravotníckym tovarom, počnúc pristúpením k iniciatíve v oblasti obchodu a zdravia v rámci WTO. ·Spolupracovať na posilnení Svetovej zdravotníckej organizácie vypracovaní a predložení spoločného návrhu reformy.

3.Spolupráca pri ochrane našej planéty a prosperity

Medzi hlavné výzvy našich čias patrí zmena klímy a strata biodiverzity. Vyžadujú si systémovú zmenu v našich hospodárstvach a globálnu spoluprácu v transatlantickom aj celosvetovom kontexte. EÚ stojí vďaka európskej zelenej dohode na čele tohto úsilia. Ide o našu novú stratégiu rastu zameranú na znižovanie emisií a vytváranie pracovných miest. Zaoberá sa všetkými aspektami – ako vyrábame a spotrebúvame, jeme, kúrime, pracujeme a cestujeme.

Naším hlavným cieľom je stať sa do roku 2050 prvým klimaticky neutrálnym kontinentom na svete. Od Južnej Kórey po Južnú Afriku, Čínu až po Japonsko, krajiny na celom svete sa dnes zasadzujú o to, aby sa zaviazali k budúcnosti s nulovou bilanciou emisií. Podobný záväzok USA by predstavoval približne dve tretiny svetového hospodárstva a viac ako polovicu svetových emisií.

EÚ v tomto duchu s potešením víta záväzok novozvoleného prezidenta Bidena opätovne sa pripojiť k Parížskej dohode a v jej rámci stanoviť ambiciózny aktualizovaný príspevok. Spoločný transatlantický záväzok týkajúci sa prechodu k nulovej bilancii emisií do roku 2050 by umožnil, aby sa klimatická neutralita stala novou celosvetovou referenčnou hodnotou v rámci príprav na COP26, budúcu konferenciu OSN o zmene klímy, ktorá sa bude konať nasledujúci rok v Glasgowe.

EÚ a USA môžu spolu s našimi partnermi viesť svet k zelenému, obehovému, konkurencieschopnému a inkluzívnemu hospodárstvu. Bude si to vyžadovať investície, inovácie a správne cenové signály. Preto by sme mali úzko spolupracovať v oblasti obchodovania s emisiami, stanovovania cien uhlíka a zdaňovania. Najmä nadchádzajúci mechanizmus kompenzácie uhlíka na hraniciach EÚ, ktorý je v súlade s pravidlami WTO, a ktorý má zabrániť úniku uhlíka, môže byť príležitosťou na spoluprácu na stanovení globálneho modelu pre takéto opatrenia.

To by mohlo byť súčasťou širšej transatlantickej agendy pre zelený obchod, ktorú Komisia navrhuje spustiť v polovici roka 2021 a ktorá by takisto mohla spoločne rozvíjať iniciatívu WTO v oblasti obchodu a klímy.

Európa takisto stojí na čele udržateľného financovania zelenej transformácie a usiluje sa o to, aby sa 30 % nášho plánu obnovy, NextGenerationEU, financovalo prostredníctvom zelených dlhopisov. Všetci však budeme musieť vyvinúť väčšie úsilie, aby sme uspokojili investičné potreby. Ako hlavné finančné centrá a hlavní regulátori majú EÚ a USA najlepšie predpoklady na to, aby stáli na čele tohto úsilia. Transatlantická spolupráca na návrhu regulačného rámca pre udržateľné financovanie by výrazne pomohla súkromnému sektoru porozumieť, čo sa považuje za zelenú investíciu – v podobnom duchu ako taxonómia EÚ.

Toto súkromné financovanie bude nevyhnutné na investovanie do správnych technológií a poskytne našim inovátorom a spoločnostiam výhodu „prvého ťahu“. EÚ a USA by mali využiť svoje skúsenosti a odborné znalosti prostredníctvom novej aliancie zelených technológií s cieľom vytvoriť vedúce trhy a spolupracovať v oblasti čistých a obehových technológií, ako sú obnoviteľné zdroje energie, skladovanie energie v rámci siete, batérie, čistý vodík a zachytávanie, ukladanie a využívanie uhlíka. To by doplnilo prácu rady EÚ – USA pre energetiku, poskytlo by živnú pôdu pre transatlantické investície a podporilo by partnerské krajiny pri plnení ich vlastných záväzkov v oblasti klímy.

Musíme sa zamerať aj na ochranu prírody a životného prostredia všeobecnejšie. Tlaky na prírodu a voľne žijúce živočíchy a rastliny ohrozujú svetový hospodársky rozvoj a potravinovú bezpečnosť. Zvýši sa tým aj pravdepodobnosť budúcich infekčných chorôb a pandémií v budúcnosti, ktoré budú ešte nebezpečnejšie. Nasledujúca konferencia OSN o biodiverzite (COP15), ktorá sa uskutoční v čínskom Kunmingu, bude pre prírodu rovnako dôležitá ako konferencia COP21 pre klímu.

EÚ vyzýva USA, aby pristúpili k Dohovoru o biologickej diverzite, a EÚ a USA by mali spolupracovať na zabezpečení ambicióznej dohody s cieľom chrániť 30 % svetovej pôdy a 30 % svetových morí. Jasné zbližovanie záväzkov EÚ a USA by bolo kľúčom k dosiahnutiu celosvetového konsenzu, pokiaľ ide o tento cieľ.

EÚ a USA by takisto mali vytvoriť partnerstvo, aby sa postavili na čelo boja proti globálnemu odlesňovaniu a obmedzili výrobu a spotrebu výrobkov, ktoré spôsobujú odlesňovanie. To by mohlo byť súčasťou novej agendy pre zelený obchod a takisto by sa v jeho rámci mohlo preskúmať, ako môžeme spolupracovať na obnove prírody a opätovnom zalesňovaní doma i na celom svete.

V rovnakom duchu musíme urobiť viac pre ochranu našich oceánov ako prirodzených poskytovateľov kyslíka a regulátorov klímy. EÚ stojí na čele úsilia o vytvorenie silnejšieho globálneho rámca na riešenie problému morského odpadu a znečistenia morí plastmi. Vzhľadom na riziko, že do roku 2050 bude v našich oceánoch viac plastov ako rýb, je naliehavo potrebná globálna zmluva o plastoch a EÚ vyzve USA, aby sa k tomuto úsiliu pripojili ešte pred nadchádzajúcim Environmentálnym zhromaždením OSN.

EÚ takisto navrhne spoluprácu s USA na dosiahnutí dohody o vymedzení chránených morských oblastí v Južnom oceáne , čo by predstavovalo jeden z najvýznamnejších aktov v oblasti ochrany prírody v histórii.

Zelená revolúcia musí byť hnacou silou sociálneho, hospodárskeho a technologického pokroku na celom svete. V tejto súvislosti budú zásadné významné príspevky EÚ a USA k záväzku rozvinutých krajín, že do roku 2020 spoločne zmobilizujú 100 miliárd USD ročne na opatrenia v oblasti klímy v rozvojovom svete. Prostredníctvom našej spoločnej podpory musíme pomôcť rozvojovým krajinám napredovať na základe najnovších vedeckých objavov a najlepších dostupných technológií.

Prvé kroky ·Koordinovať pozície a stáť na čele úsilia o dosiahnutie ambicióznych globálnych dohôd na významných samitoch OSN o klíme a biodiverzite, ktoré sa uskutočnia budúci rok – počínajúc spoločným záväzkom dosiahnuť nulovú bilanciu emisií do roku 2050. ·Navrhnúť novú transatlantickú agendu pre zelený obchod, ktorá by zahŕňala iniciatívu v oblasti obchodu a klímy v rámci WTO a opatrenia na zabránenie úniku uhlíka. ·Vytvoriť transatlantickú alianciu zelených technológií s cieľom zabezpečiť väčšiu spoluprácu pri rozvoji čistých a obehových technológií a vytváraní vedúcich trhov. ·Na základe skúseností z taxonómie EÚ spoločne navrhnúť globálny regulačný rámec pre udržateľné financovanie. ·Vyvinúť spoločné úsilie o vedenie boja proti odlesňovaniu a posilnenie ochrany oceánov – počnúc spoločným úsilím o dosiahnutie globálnej zmluvy o plastoch a vymedzenie chránených morských oblastí v Južnom oceáne.

4.Spolupráca v oblasti technológií, obchodu a noriem